MTC โชว์กำไร Q1 แตะ 1.37 พันล้าน! หวังปีนี้เป้าพอร์ตสินเชื่อโต 20-25%
MTC อวดกำไรสุทธิไตรมาสแรก 1.37 พันลบ. พร้อมวางงบลงทุน 300 ล้านบาท รองรับแผนเปิดเพิ่มอีก 600 สาขา หวังให้ควบ 5,500 สาขาทั่วประเทศภายในสิ้นปีนี้ คาดผลักดันพอร์ตสินเชื่อเติบโต 20-25% และวางเป้าคุม NPL ไม่เกิน 2%
MTC อวดกำไรสุทธิไตรมาสแรก 1.37 พันลบ. พร้อมวางงบลงทุน 300 ล้านบาท รองรับแผนเปิดเพิ่มอีก 600 สาขา หวังให้ควบ 5,500 สาขาทั่วประเทศภายในสิ้นปีนี้ คาดผลักดันพอร์ตสินเชื่อเติบโต 20-25% และวางเป้าคุม NPL ไม่เกิน 2%
12 พ.ค. 2564

นาย ชูชาติ เพ็ชรอำไพ ประธานกรรมการบริหาร บริษัท เมืองไทย แคปปิตอล จำกัด (มหาชน) หรือ MTC ผู้นำตลาดสินเชื่อทะเบียนรถจักรยานยนต์ เปิดเผยว่า ไตรมาสแรก 1/2564 บริษัทฯและบริษัทย่อยมีรายได้รวม 3.85 พันล้านบาท เพิ่มขึ้นจากงวดเดียวกันของปีก่อนคิดเป็น 8.95% โดยกำไรสุทธิอยู่ที่ 1.37 พันล้านบาท เพิ่มขึ้นจากไตรมาสที่แล้ว คิดเป็น 11.02% ซึ่งได้รับปัจจัยสนับสนุนจากยอดสินเชื่อคงค้างที่ยังเติบโตอย่างต่อเนื่อง
โดยในช่วงสามเดือนแรกของปีนี้มียอดสินเชื่อคงค้างกว่า 73.54 หมื่นล้านบาท เพิ่มขึ้น 10.87 หมื่นล้านบาท หรือ 17.35 % เมื่อเทียบกับช่วงเดียวกันของปีก่อน ทั้งนี้นับตั้งแต่ต้นปีถึงวันที่ 31 เดือนมีนาคม 2564 บริษัทฯได้มีการเปิดสาขาใหม่เพิ่มขึ้น 121 สาขา ส่งผลให้ตอนนี้มีสาขาทั้งสิ้น 5,005 สาขาทั่วประเทศ
นอกจากนี้ ถึงแม้ว่าจะเกิดสถานการณ์การแพร่ระบาดของโรคโควิด-19 ระลอกใหม่ ส่งผลให้บริษัทฯ ปรับแผนการดำเนินงานบ้างเล็กน้อย แต่ไม่ได้ทำให้การดำเนินงานของบริษัทฯ สะดุดแต่อย่างใด โดยบริษัทฯ ยังคงเดินหน้าขยายสาขาตามแผนเดิมที่วางไว้
โดยในปีนี้ได้วางงบลงทุนสำหรับการขยายสาขาไว้ที่ 300 ล้านบาท รองรับแผนเปิดเพิ่มอีก 600 สาขา ซึ่งคาดว่าจะครบ 5,500 สาขา ภายในสิ้นปีนี้ เพื่อรองรับความต้องการสินเชื่อของกลุ่มลูกค้าตามต่างจังหวัด โดยเฉพาะลูกค้ารายย่อยที่ต้องการสินเชื่อที่ไม่ยุ่งยาก เป็นธรรม และลดการพึ่งพาสินเชื่อนอกระบบ บริษัทฯ หวังผลักดันพอร์ตสินเชื่อเติบโต 20-25% และวางเป้าคุม NPL ไม่เกิน 2%
“นอกเหนือจากแผนปล่อยสินเชื่อจำนำทะเบียนรถ บริษัทฯ ยังให้ความสำคัญกับธุรกิจเช่าซื้อรถจักรยานยนต์ใหม่ ซึ่งในแต่ละปีมีลูกค้าเป็นจำนวนมากที่ต้องการซื้อรถจักรยานยนต์คันใหม่ จากจุดแข็งของบริษัท ที่มีฐานลูกค้ามากกว่า 2 ล้านราย ทำให้มีโอกาสขยายตลาดได้อีกมาก แม้จะเกิดสถานการณ์การแพร่ระบาดของโรคโควิด-19 ระลอกใหม่ แต่ด้วยประสบการณ์ของทีมงานผู้บริหารที่มีความเชี่ยวชาญในธุรกิจมายาวนานเกือบ 3 ทศวรรษ ยังคงให้ความสำคัญกับการดูแลคุณภาพสินเชื่อที่รัดกุม เพื่อป้องกันความเสี่ยงหนี้ที่ไม่ก่อให้เกิดรายได้ (NPL) ทำให้มั่นใจว่าจะสามารถฟันฝ่าอุปสรรคในครั้งนี้ไปได้ด้วยดีเหมือนเช่นปีที่ผ่านมา” นาย ชูชาติ เพ็ชรอำไพ กล่าว